
Prof. univ. dr. Marian Preda a fost reales rector al Universității din București pentru mandatul 2023 - 2028

Prof. univ. dr. Marian Preda a fost reales rector al Universității din București (UB) pentru mandatul 2023 - 2028, cu 633 de voturi, reprezentând 67,70% din numărul total de voturi exprimate în cadrul alegerilor organizate miercuri, 6 decembrie 2023.
La alegeri au avut drept de vot 1.363 de membri ai comunității academice a Universității din București, dintre care 1.226 sunt cadre didactice și cercetători angajați pe perioadă nedeterminată, iar 137 sunt studenți membri ai Senatului universitar și ai consiliilor facultăților.
Alegerile pentru funcția de rector vor fi validate în ședința Senatului UB din 13 decembrie 2023, după care urmează, potrivit legislației în vigoare, emiterea ordinului de ministru pentru confirmarea profesorului Marian Preda în funcția de rector. 
Profesor universitar și sociolog, Marian Preda a activat neîntrerupt în Universitatea din București din 1990. A fost în conducerea Facultății de Sociologie și Asistență Socială a Universității din București în perioada 2000 - 2015, mai întâi ca prodecan (2000 - 2008), apoi ca decan (2008 - 2015). A fost președintele Senatului Universității din București în mandatul 2015 - 2019 și rectorul Universității din București în mandatul 2019 - 2023. Printre altele, profesorul Marian Preda predă, din 1994, cursuri de Management strategic, Comportament organizațional, Politici sociale și Sociologia timpului.
Prof. univ. dr. Marian Preda face parte din prima serie de studenți sociologi de după Revoluția din 1989 și a absolvit un masterat în Politici sociale tot la Universitatea din București în 2005 și un al doilea în Business Administration la Tiffin University din SUA în 2006. A urmat mai multe stagii de formare în străinătate, printre altele la „Anglia Ruskin University” din Cambridge și la „George Washington University” din Washington, cu o bursă Fulbright. 
În ultimii 30 de ani, în paralel cu profesia academică, a fost manager, consultant sau expert în numeroase proiecte cu finanțare națională sau internațională și a colaborat cu organizații precum ONU – în mod special UNICEF și UNDP –, Banca Mondială, Bernard Brunhes International (BBI) și Comisa Europeană.
Totodată, prof. univ. dr. Marian Preda a fost președintele Comisiei Prezidențiale pentru Analiza Riscurilor Sociale si Demografice (2009 - 2010), membru al Comisiei Naționale pentru Populație (2007 - 2009, 2010 - 2012), președinte al Societății Sociologilor din România (2010 - 2012), și președintele Consiliului Statistic Național al Institutului Național de Statistică (2016 - 2018, 2018 - 2020).
Informații detaliate cu privire la alegerile pentru funcția de rector al Universității din București pentru mandatul 2023 - 2028 pot fi accesate aici. 
 
